Uredba Komisije (ES) št. 2605/98

z dne 3. decembra 1998

o spremembi Uredbe (ES) št. 1768/95 o izvajanju pravil o kmetijski izjemi, predvideni v členu 14(3) Uredbe Sveta (ES) št. 2100/94 o žlahtniteljskih pravicah v Skupnosti

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2100/94 z dne 27. julija 1994 o žlahtniteljskih pravicah v Skupnosti [1] (temeljna uredba), kakor je bila spremenjena z Uredbo (ES) št. 2506/95 [2], in zlasti člena 14(3) Uredbe,

ker člen 14 temeljne uredbe predvideva odstopanje od žlahtniteljskih pravic v Skupnosti, za namene zaščite kmetijske proizvodnje (kmetijska izjema);

ker je Uredba Komisije (ES) št. 1768/95 [3] vzpostavila pogoje za izvajanje tega odstopanja in za varovanje legitimnih interesov žlahtniteljev in kmetov;

ker takrat ni bilo mogoče določiti višine pravičnega nadomestila, ki se plača za uporabo navedenega odstopanja;

ker pa je bilo v navedeni uredbi določeno, da je treba čim prej določiti začetno višino nadomestila in sistem za nadaljnje prilagajanje;

ker so bili med tem v več državah članicah sprejeti sporazumi med organizacijami žlahtniteljev in kmetov, ki med drugim zadevajo višino nadomestila;

ker je primerno zagotoviti, da se lahko sporazumi začnejo uporabljati kot smernice Skupnosti glede višine nadomestila, za zadevna območja in za zadevne sorte;

ker je v območjih ali za sorte, za katera se taki sporazumi ne uporabljajo, nadomestilo v načelu 50 % zneskov, ki se zaračunajo za licencirano proizvodnjo semenskega materiala, uravnavano z ustrezno drsno lestvico, če je vzpostavljena lestvica za zadevne nacionalne žlahtniteljske pravice;

ker je treba višine nadomestil preučiti najpozneje do 1. januarja 2003;

ker je primerno zagotoviti ustrezne spodbude za hitro sprejemanje nadaljnjih sporazumov med organizacijami žlahtniteljev in kmetov za območja ali sorte, ki še niso vključene v sporazume, a so že v pripravi; ker bi višina nadomestila, ki bi bila nižja od zgoraj opredeljene in se sme uporabljati le za omejen čas, lahko spodbudila nekatere organizacije k čim hitrejši sklenitvi takih sporazumov;

ker je bilo opravljeno posvetovanje z Upravnim svetom Urada Skupnosti za sorte rastlin;

ker so ukrepi, predvideni s to uredbo, v skladu z mnenjem Stalnega odbora za žlahtniteljske pravice,

SPREJELA NASLEDNJO UREDBO:

Člen 1

Naslednji odstavki 4, 5, 6 in 7 se dodajo členu 5 Uredbe (ES) št. 1768/95:

"4. Če je v zvezi z odstavkom 2 višina nadomestila predmet sporazumov med organizacijami imetnikov pravic in kmetov, z udeležbo organizacij predelovalcev ali brez, ki so v Skupnosti ustanovljene na ravni Skupnosti, držav ali regij, se dogovorjene višine nadomestil uporabijo kot smernice za določanje nadomestila na ustreznem območju in za ustrezne sorte, če so pooblaščeni predstavniki organizacij pisno uradno obvestili Komisijo o višini in pogojih plačila in če so bili dogovorjene višine nadomestil in pogoji plačila objavljeni v uradnem glasilu, ki ga izdaja Urad Skupnosti za sorte rastlin.

5. Če se v zvezi z odstavkom 2 ne uporablja sporazum iz odstavka 4, znaša plačilo 50 % zneskov, ki se zaračunajo za licencirano proizvodnjo semenskega materiala, kakor je opredeljeno v odstavku 2.

Vendar če je država članica pred 1. januarjem 1999 obvestila Komisijo, da bo v bližnji prihodnosti med ustreznimi organizacijami, ustanovljenimi na nacionalni ali regionalni ravni, sklenjen sporazum, kakršen je opredeljen v odstavku 4, je višina nadomestila za ustrezno območje in sorte 40 % namesto zgoraj opredeljenih 50 %, vendar le v primeru kmetijske izjeme, ki je bila sprejeta pred izvajanjem sporazuma in najpozneje do 1. aprila 1999.

6. Če je v primeru iz odstavka 5, kmet v ustreznem obdobju uporabil kmetijsko izjemo za več kot 55 odstotni delež skupnega materiala ustrezne sorte, ki se za njegovo proizvodnjo uporablja, je višina nadomestila, ki se plača za zadevno območje in vrste, tista višina nadomestila, ki bi se uporabila za zadevno vrsto, če bi bila v zadevni državi članici zavarovana v skladu z nacionalnim sistemom žlahtniteljskih pravic, če tak nacionalni sistem obstaja, ki je določil tako višino, ter pod pogojem, da plačilo znaša več kot 50 % zneskov, ki se zaračunajo za licencirano pridelavo semenskega materiala, kakor je opredeljeno v odstavku 2. Če v nacionalnem sistemu taka višina nadomestila ni določena, se uporabijo določbe odstavka 5 ne glede na delež uporabe.

7. Najpozneje do 1. januarja 2003 se proučijo določbe prvega pododstavka odstavka 5 in določbe odstavka 6, glede na izkušnje, pridobljene pri izvajanju te uredbe, in glede na spremembe v deležih, navedenih v odstavku 3; namen te preučitve je njihovo možno prilagajanje do 1. julija 2003, če bi bilo to potrebno za vzpostavitev ali stabilizacijo dokaj uravnoteženih deležev, določenih v navedenem odstavku, za celotno Skupnost ali njen del."

Člen 2

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 3. decembra 1998

Za Svet

Franz Fischler

Član Komisije

[1] UL L 227, 1.9.1994, str. 1.

[2] UL L 258, 28.10.1995, str. 3.

[3] UL L 173, 25.7.1995, str. 14.

--------------------------------------------------